SKRIFTLIG FORESPØRGSEL E-3858/00

af Daniel Varela Suanzes-Carpegna (PPE-DE) til Kommissionen

(8. december 2000)

Om: Udvidelse og regionalpolitik: en europæisk territoriel strategi

Efter to års forhandlinger med ansøgerlandene i Luxembourg-gruppen (Polen, Ungarn, Den Tjekkiske Republik, Slovenien, Estland og Cypern) indledtes i april 2000 drøftelserne om gennemførelse af fællesskabsretten om strukturfondene (kapitel 21 i forhandlingerne) med de seks lande, der udgør denne gruppe. I denne forbindelse har EP netop i oktober 2000 vedtaget en beslutning (R5-0417/2000(1) af 4.10.00) om udvidelse af EU, som indeholder EP's krav vedrørende tiltrædelsesproceduren og de forhandlinger, der finder sted i forbindelse hermed.

Kan Kommissionen oplyse om den omtrentlige tidsplan for drøftelserne af kapitel 21 samt om, hvor langt disse forhandlinger er nået, og hvilke fremskridt der hidtil er gjort? Kan Kommissionen oplyse, hvornår omtrent drøftelseren af kapitel 21 med ansøgerlandene i Helsinki-gruppen (Rumænien, Slovakiet, Letland, Litauen, Bulgarien og Malta) efter dens opfattelse vil starte inden for rammerne af tiltrædelsesforhandlingerne, som blev indledt den 28. marts 2000?

I punkt 109 i EP's beslutning om udvidelse af EU hedder det, at Europa-Parlamentet anser det for nødvendigt i forbindelse med udvidelsesprocessen under iagttagelse af nærhedsprincippet at tage hensyn til Det Europæiske Fysiske og Funktionelle Udviklingsperspektiv og til klart at forbinde det med regionalpolitikken med henblik på en reform af strukturfondene i 2006 for at give et passende svar på udviklingsbehovene i et udvidet EU, og opfordrer Kommissionen til i denne forbindelse at analysere udvidelsens virkninger for beskæftigelsen, samhørigheden og virksomhedsudflytningen for i god tid at kunne tage skridt til at hindre, at der opstår uligheder mellem regionerne.

Kan Kommissionen oplyse, i hvilket omfang der tages hensyn til dette krav fra EP under tiltrædelsesproceduren og forhandlingerne med Luxembourg-gruppen i forbindelse med kapitel 21 og navnlig for så vidt angår den europæiske territorielle strategi?

På hvilken måde begunstiger den europæiske territorielle strategi den økonomiske, sociale og territorielle samhørighed i de maritime regioner i den yderste periferi, der hører under det nuværende mål 1, således at man undgår en forøgelse af disse regionernes perifere karakter efter udvidelsen af EU?

(1) Vedtagne tekster fra 4.10.2000, s. 1.

Svar afgivet på Kommissionens vegne af Günter Verheugen

(28. februar 2001)

Det er ikke muligt på nuværende tidspunkt at opstille en pålidelig tidsplan for, hvornår forhandlingerne om kapitel 21 vil være afsluttet. Der er f.eks. stor forskel på, hvor langt de forskellige ansøgerlande er kommet i deres forberedelser med hensyn til udvikling af den administrative kapacitet. Situationen i de enkelte ansøgerlande er beskrevet i de periodiske rapporter, hvoraf den seneste blev vedtaget af Kommissionen den 8. november 2000(1).

Kravet om, at ansøgerlandene skal have gennemført EF's regelværk, er et af de kriterier, der nødvendigvis må være opfyldt, for at landene på tiltrædelsestidspunktet vil være i stand til at absorbere den tildelte støtte i overensstemmelse med reglerne for implementeringen af strukturfondene og Samhørighedsfonden.

For så vidt angår den såkaldte Helsinki-gruppe, som det ærede medlem henviser til, har Kommissionen modtaget redegørelser fra Letland, Litauen, Slovakiet og Malta, og det er derfor sandsynligt, at forhandlingerne om kapitel 21 for disse landes vedkommende vil blive indledt under det svenske formandskab. Det står endnu ikke klart, om det vil være muligt at indlede forhandlinger med Rumænien og Bulgarien på samme tidspunkt.

Debatten om Europas samhørighedspolitik efter 2006, herunder Det Europæiske Fysiske og Funktionelle Udviklingsperspektiv, er kun lige begyndt. Kommissionen offentliggjorde den 31. januar 2001 den anden samhørighedsrapport(2), hvori der fremsættes en række idéer og forslag på dette område med henblik på at åbne debatten. Parlamentet vil i høj grad blive inddraget i denne debat. For så vidt angår regionerne i EU's yderste periferi er det ærede medlem sikkert bekendt med, at Kommissionen har forelagt en række forslag for Rådet på områderne strukturpolitik og udvikling i landdistrikterne(3) for at tage hensyn til de særlige forhold, der gør sig gældende i disse regioner.

(1) KOM(2000) 700 endelig udg.

(2) KOM(2001) 24.

(3) KOM(2000) 732 endelig udg.